เคแบงก์ลดดอกเบี้ยลูกค้าจ่ายหนี้ตรงเวลา
“เคแบงก์” หนุนลูกค้าสร้างวินัยการเงิน ชำระคืนสินเชื่อบุคคลตรงเวลาได้ลดดอกเบี้ยสูงสุด 12% ต่อปี
29 เม.ย. 2556

“เคแบงก์” หนุนลูกค้าสร้างวินัยการเงิน ชำระคืนสินเชื่อบุคคลตรงเวลาได้ลดดอกเบี้ยสูงสุด 12% ต่อปี 
นายชาติชาย พยุหนาวีชัย รองกรรมการผู้จัดการ ธนาคารกสิกรไทย เปิดเผยว่า ธนาคารได้ออกแคมเปญพิเศษ “มีวินัย จ่ายคืนดี ลดดอกเบี้ย สูงสุด 12% ต่อปี” เพื่อสนับสนุนนโยบายภาครัฐในการลดภาระหนี้ภาคครัวเรือนและสร้างวินัยทางการเงินในการชำระหนี้ของลูกค้าสินเชื่อบุคคล โดยลูกค้าใหม่ที่สมัครบริการบัตรกดเงินสด K-Express Cash หรือสินเชื่อเงินสดทันใจกสิกรไทยที่ชำระเงินคืนตรงเวลาจะได้รับส่วนลดอัตราดอกเบี้ยที่จะปรับลดลงทุกเดือน เดือนละ 1% เป็นระยะเวลาสูงสุดถึง 12 รอบบัญชี หรือเท่ากับอัตราดอกเบี้ยที่ลดลงสูงสุด 12% ต่อปีจากอัตราดอกเบี้ยปกติ 
อย่างไรก็ดี ลูกค้าที่เข้าโครงการนี้จะต้องมียอดคงค้าง ณ วันตัดรอบบัญชีไม่น้อยกว่า 50% ของวงเงินที่ได้รับอนุมัติ และมีการชำระเงินตรงเวลาขั้นต่ำ 5% หรือ 500 บาท ตามที่ระบุในใบแจ้งยอดสินเชื่อ 
นายชาติชาย กล่าวว่า สินเชื่อเงินสดทันใจกสิกรไทย เป็นสินเชื่อวงเงินฉุกเฉินสำหรับลูกค้าที่มีความต้องการเสริมสภาพคล่องทางการเงิน โดยไม่ต้องใช้หลักประกัน ซึ่งธนาคารให้ความสำคัญในการคัดเลือกกลุ่มลูกค้าที่มีรายได้ตั้งแต่ 20,000 บาทขึ้น โดยปัจจุบันธนาคารมีฐานลูกค้ากว่า 8 แสนราย และตั้งเป้าหมายวงเงินหมุนเวียนสินเชื่อบุคคลรวมกว่า 4.35 หมื่นล้านบาท โดยมียอดใช้ประมาณ 40% ของวงเงิน ซึ่งถือว่าลูกค้ามีวงเงินเพื่อสำรองไว้ใช้ยามฉุกเฉินอีก 60% ตามนโยบายของธนาคาร
ด้านน.ส.สุดาพร จันทร์วัฒนากุล รองประธานเจ้าหน้าที่บริหาร สายงานธุรกิจสินเชื่อบุคคล บริษัทบัตรกรุงไทย  (เคทีซี) กล่าวว่า เชื่อว่าผู้ประกอบการธุรกิจสินเชื่อบุคคลในปีนี้จะใช้กลยุทธ์ด้านราคามาแข่งขันกันมากกว่าการใช้กลยุทธ์ทางการตลาด เช่น การใช้แคมเปญดอกเบี้ย 0 % หรือ การแจกของชิงโชคเหมือนช่วงที่ผ่านมา เพื่อตอบรับความกังวลด้านภาระหนี้ครัวเรือนของทางการ อย่างไรก็ดี ยืนยันว่าขณะนี้บริษัทยังไม่เห็นสัญญาณปัญหาด้านการชำระหนี้ของลูกค้าและอัตราหนี้เสียยังลดลงต่อเนื่อง 
ทั้งนี้ บริษัทตั้งเป้าการเติบโตสินเชื่อบุคคลในปีนี้ไว้ที่ 6 % จากฐาน ณ สิ้นปี 55 ที่ 1.2 หมื่นล้านบาท พร้อมเพิ่มฐานลูกค้าขึ้นเป็น 6.5 แสนราย โดยในช่วงไตรมาสแรกที่ผ่านมา พอร์ตสินเชื่อบุคคลของบริษัทมีการขยายตัวไปแล้วประมาณ 1.2 พันล้านบาทและมีฐานลูกค้าอยู่ที่เป็น 6.36 แสนราย